**La Ondine**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Se ofilesc pe ceruri curcubeie,

De-atâta secetă, ce m-a cuprins,

Că a secat izvorul din condeie,

Ce desena pe bolțile din vis.

Alerg spre un tărâm uitat din mine,

Ce a scăpat de-al minții jalnic chin,

Pierdut printre-amintiri cu vechi ondine,

Ce mai păstrează chipul lor divin.

Străbat prin cețuri ce mă-înconjoară

Cu aburi reci și cu fiori mă-npung,

Prin rătăciri străvechi de odinioară,

Ce-mpinsu-m-au în brațe să le-ajung.

Prin ochii lor ce țin închisă marea,

Suave glasuri murmură-un descânt,

Printre talazuri ce sărută zarea,

Cu nurii lor mă-nvăluie în vânt.

Iar din azurul ce mă împresoară,

Țâșnesc văpăi, ce tainic foc mi-aprind,

Și-n flăcări ard răceala-ntâia oară,

Chiar de-aș muri, aș face-o iar –iubind!

M-ai amăgit cu vise de cleștar,

Să-ți gust grăbit iubirea la zenit,

Din cupa zilelor prinse-n hotar,

Care se scurg, din timpu-mi hărăzit.

Din ițe toarse-n nopți sub clar de Lună,

Veșmânt regal urzești, să-ți fiu bărbat,

La braț să te petrec, frumoasă jună,

Fără să știu, cândva, că m-ai legat.

Petrec eternul inimii-ntr-o clipă,

Iar pe pământ, deja, s-a scurs un veac,

Din timpul efemer trecut în pripă,

Când zorii cresc și-n lacrimi se prefac.

Mi-ai dăruit în van, nemărginirea,

În veșnicie-alături să-ți petrec,

Căci zeii ne-au curmat în timp, iubirea,

Și-acuma zilele grăbite-mi trec.